CELEX: 52019PC0006
Language: da
Date: 2019-01-17
Title: Forslag til RÅDETS GENNEMFØRELSESAFGØRELSE om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF

EUROPA-KOMMISSIONEN
            Bruxelles, den 17.1.2019
            COM(2019) 6 final
            2019/0004(NLE)
            Forslag til
            RÅDETS GENNEMFØRELSESAFGØRELSE
            om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Reglerne for beskatning af energiprodukter og elektricitet i EU er fastlagt i Rådets direktiv 2003/96/EF (i det følgende benævnt "direktivet"). Direktivet fastsætter, hvilke produkter der pålægges afgift, hvilken anvendelse der gør dem afgiftspligtige, og de mindstesatser, som de skal beskattes med afhængigt af, om de anvendes som brændstof, til bestemte industrielle eller kommercielle formål eller til opvarmning.
            
            
               Ifølge direktivets artikel 19, stk. 1, kan Rådet med enstemmighed på forslag af Kommissionen give en medlemsstat tilladelse til at indrømme yderligere afgiftsfritagelser eller -lempelser, hvis særlige politiske hensyn taler herfor.
            
            
               Dette forslag tjener til at gøre det muligt for Frankrig fortsat at anvende en nedsat afgiftssats på blyfri benzin, der anvendes som brændstof og overgår til frit forbrug i de korsikanske departementer, for derved delvist at kompensere for de ekstraomkostninger, der følger af den geografiske afstand og forsyningsvanskeligheder.
            
            
               •Anmodningen og den generelle baggrund herfor
            
            
               Ved Rådets beslutning 2007/880/EF af 20. december 2007 fik Frankrig tilladelse til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne, forudsat at nedsættelsen ikke er større end de ekstra transport-, lager- og distributionsomkostninger sammenholdt med det franske fastland. Ved Rådets gennemførelsesafgørelse 2013/192/EU af 22. april 2013 fik Frankrig tilladelse til fortsat at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF. Formålet med disse afgørelser er at give Frankrig tilladelse til delvist at kompensere for de ekstraomkostninger, der følger af den geografiske afstand og forsyningsvanskeligheder. Ved anvendelse af beslutningen indførte Frankrig en nedsættelse på 1 EUR pr. hl blyfri benzin.
            
            
               Ved brev af 26. september 2018 ansøgte de franske myndigheder om tilladelse til fortsat at anvende en nedsættelse på 1 EUR pr. hl i en periode på seks år fra 1. januar 2019 til 31. december 2024. Ved breve af 25. oktober 2018 og 7. november 2018 indsendte Frankrig supplerende oplysninger vedrørende begrundelsen for anmodningen om en undtagelse. 
            
            
               Som i de tidligere ansøgninger fremførte Frankrig, at den nedsatte punktafgift var nødvendig for at kompensere for en del af den højere pris på blyfri benzin. Standerprisen på blyfri benzin (SSP95) på Korsika i september 2018 var 1,67 EUR pr. liter sammenlignet med en gennemsnitspris på 1,63 EUR pr. liter på det franske territorium (blandt de franske hovedleverandører, detailhandel undtaget), der følger af, at Korsika er en ø. 
            
            
               Ifølge de franske myndigheder er der flere årsager til ekstraomkostningerne:
            
            
               1)
                     Da der ikke findes raffinaderier på Korsika, er transport- og distributionsomkostningerne forbundet med leverancer af brændstof højere som følge af ekstraomkostningerne til sø- og landevejstransport (længere afstand og rejsetid). Afstanden fra det nærmeste raffinaderi i Fos-sur-Mer til de to depoter på Korsika i Luciano og Ajaccio er på henholdsvis 358 km (heraf 182 km til søs) og 315 km (heraf 170 km til søs). Transporten til disse depoter foregår udelukkende med skib, mens samtlige depoter på det franske fastland er direkte forbundet til et raffinaderi gennem et netværk af rørledninger, som giver væsentligt lavere transportomkostninger. Eksempelvis er transportomkostningerne til Korsika fire til fem gangs højere end omkostningerne ved transport gennem rørledningen mellem Le Havre og Paris-området.
            
            
               2)
                     Den betydeligt lavere kapacitet i de to depoter på Korsika (henholdsvis 16 000 m³ og 19 000 m³) nødvendiggør hyppigere leverancer hertil. Investeringerne i vedligeholdelse, faciliteternes overholdelse af de gældende regler og personaleomkostninger har ingen relation til depoternes forretningsvolumen. Den samlede brændstofmængde, der leveres til disse depoter, udgør mindre end 400 000 m³ om året, hvilket svarer til halvdelen af den gennemsnitlige mængde, der leveres til et depot på fastlandet. Oplagringsomkostningerne pr. m³ er således højere på Korsika.
            
            
               3)
                     Forhandlernes faste omkostninger skal dækkes af lavere salgsmængder på grund af den lave befolkningstæthed. Antallet af indbyggere er 37,7/km² på Korsika sammenlignet med 118/km² (Insee 2018) på det franske fastland; landskabet er meget bjergrigt (90 % bjerge), og hver enkelt tankstation sælger derfor små mængder brændstof. Salgsområderne er derfor isolerede og ligger langt fra hinanden. Antallet af indbyggere pr. tankstation er 2 485 sammenlignet med et gennemsnit på 5 768 på det franske territorium, og salget pr. tankstation andrager 2 278 m³ på Korsika sammenlignet med 4 149 m³ på det franske fastland.
            
            
               Som det fremgår af tabellen nedenfor er de internationale benzinpriser for Korsika og for det franske fastland de samme, nemlig 46,62 EUR pr. 100 liter. Der er en meget stor forskel mellem bruttotransportomkostningerne på det franske fastland og på Korsika, hvor de udgør henholdsvis 13,87 EUR og 35,05 EUR pr. 100 liter. Trods den lavere beskatning (i form af både energiafgift og moms) er den endelige pris på blyfri benzin højere på Korsika end på det franske fastland.
            
            
               Tabellen nedenfor viser prisstrukturen for benzin og diesel i oktober 2018.
            
            
               Prisen på brændstof (EUR/hl))
            
            
                     
                        Gennemsnitlig pris på benzin i EUR pr. 100 liter 
                     
                  
                  
                     
                        Frankrig (fastland)
                     
                     
                  
                  
                     
                        Korsika
                     
                     
                  
                  
                     
                        Sydkorsika
                     
                     
                  
               
                     
                        Pris inkl. afgifter
                     
                  
                  
                     
                        155,55
                     
                  
                  
                     
                        168,33
                     
                  
                  
                     
                        167,78
                     
                  
               
                     
                        Moms
                     
                  
                  
                     
                        25,93
                     
                  
                  
                     
                        19,37
                     
                  
                  
                     
                        19,30
                     
                  
               
                     
                        Energiafgift 
                     
                  
                  
                     
                        69,14
                     
                  
                  
                     
                        67,29
                     
                  
                  
                     
                        67,29
                     
                  
               
                     
                        Bruttoavance transport og distribution
                     
                  
                  
                     
                        13,87
                     
                  
                  
                     
                        35,05
                     
                  
                  
                     
                        34,57
                     
                  
               
                     
                        Internationale priser
                     
                  
                  
                     
                        46,62
                     
                  
                  
                     
                        46,62
                     
                  
                  
                     
                        46,62
                     
                  
               
               Kilde: www.prix- carburants.gouv.fr
            
            
               Frankrig har også påpeget, at foranstaltningen falder ind under den specifikke politik til fremme af udviklingen på Korsika, som er begrundet i de ulemper, der følger af at være en ø. 
            
         
         
            
               •Gældende bestemmelser på det område, som forslaget vedrører
            
            
               Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet. 
            
            
               •Vurdering af foranstaltningen i henhold til artikel 19 i direktiv 2003/96/EF
            
            
               Særlige politiske hensyn
            
            
               Direktivets artikel 19, stk. 1, første afsnit, har følgende ordlyd: 
            
            
               "Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor."
            
            
               Den afgiftsmæssige differentiering skaber mere ligeværdige forhold for forbrugerne af blyfri benzin på Korsika sammenlignet med tilsvarende forbrugere på fastlandet, idet den delvist kompenserer for de supplerende omkostninger, som skal dækkes af forbrugerne på Korsika. Den foreslåede foranstaltning har således et regional- og samhørighedspolitisk sigte. 
            
            
               Afgiftsnedsættelsen overstiger ikke de ekstraomkostninger til transport og distribution, der skal dækkes af forbrugerne på Korsika. Nedsættelsen af prisen på blyfri benzin med 10 EUR pr. 1 000 liter er meget mindre end differencen mellem de respektive endelige priser. 
            
            
               Den nuværende afgiftssats på blyfri benzin på Korsika (672,9 EUR pr. 1 000 l) ligger fortsat væsentligt over minimumssatsen i EU, der blev fastsat ved direktiv 2003/96/EF (359 EUR pr. 1 000 l). 
            
            
               Overensstemmelse med andre EU-politikker og -mål
            
            
               Kommissionen tager ved sin behandling af en anmodning blandt andet hensyn til et velfungerende indre marked, behovet for at sikre loyal konkurrence og EU's sundhedspolitik, miljøpolitik, energipolitik og transportpolitik. 
            
            
               Foranstaltningen kan godtages ud fra hensynet til et velfungerende indre marked og behovet for at sikre loyal konkurrence. Den tjener kun til delvist at kompensere for de ekstraomkostninger, der følger af, at Korsika er en ø. De pågældende departementers fjerne beliggenhed på en ø og den beskedne nedsættelse af afgiftssatsen, som i øvrigt er meget højere end det krævede EU-minimum, forventes ikke at medføre ændringer i brændstofforbruget som følge af tilrejsende forbrugere fra andre områder.
            
            
               Da afgiftslempelsen kun forventes at få en ubetydelig effekt på transportområdet, og da der kan findes kompenserende politikker til afbødning af de marginale virkninger, der måtte opstå, er foranstaltningen ikke uforenelig med EU's politik på sundheds-, miljø-, energi- og transportområdet.
            
            
               Anvendelsesperiode for foranstaltningen og udvikling af EU's rammer for energibeskatning
            
            
               I henhold til artikel 19, stk. 2, i direktiv 2003/96/EF kan der ved denne type foranstaltning gives en tilladelse for en periode på højst seks år med mulighed for forlængelse. Eftersom den aktuelle ordning hverken har negative virkninger for den EU-interne handel eller det generelle beskatningsniveau for brændstof i Frankrig, foreslår Kommissionen af hensyn til den retlige sikkerhed i regionen, at tilladelsen gives i en periode på seks år, dvs. fra 1. januar 2019 til 31. december 2024.
            
            
               For imidlertid ikke at underminere den fremtidige udvikling af de eksisterende lovgivningsmæssige rammer vil det være hensigtsmæssigt at fastslå, at hvis Rådet med henvisning til traktatens artikel 113 indfører et ændret generelt system for beskatning af energiprodukter, som denne tilladelse ikke vil være tilpasset til, skal denne afgørelse ophøre med at gælde på den dato, hvor de ændrede regler træder i kraft.
            
            
               Hvis Rådet vedtager at indføre et nyt system, og hvis Kommissionen finder, at den foreslåede tilladelse stadig er velbegrundet, vil den på positiv vis og i god tid behandle enhver anmodning fra Frankrig om en lignende tilladelse, der er tilpasset dette nye system, for at sikre kontinuiteten i nærværende forslag.
            
            
               •Statsstøtteregler
            
            
               Foranstaltningen kan udgøre statsstøtte i henhold til artikel 107, stk. 1, i TEUF. Da de nedsatte satser ligger over EU's minimumssatser, vil foranstaltningen være omfattet af artikel 44 i forordning (EU) nr. 651/2014 (den generelle gruppefritagelsesforordning) og vil således være at betragte som forenelig med det indre marked. Ved udløbet af den generelle gruppefritagelsesforordnings gyldighedsperiode den 31. december 2020 forbliver støtten fritaget i en tilpasningsperiode på seks måneder (jf. artikel 58, stk. 4, i den generelle gruppefritagelsesforordning). Denne afgørelse har ingen indflydelse på de gældende statsstøtteregler i den periode, som undtagelsen dækker.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               Artikel 19 i Rådets direktiv 2003/96/EF.
            
            
               •Nærhedsprincippet
            
            
               Indirekte beskatning som omfattet af artikel 113 i TEUF er ikke i sig selv et område, der falder ind under EU's enekompetence i den i artikel 3 i traktaten fastlagte betydning.
            
            
               I henhold til artikel 19 i direktiv 2003/96/EF har Rådet imidlertid enekompetence til i form af afledt ret at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan derfor ikke sætte sig i stedet for Rådet. Nærhedsprincippet finder derfor ikke anvendelse i forbindelse med denne gennemførelsesafgørelse. Eftersom denne afgørelse ikke er et udkast til lovgivningsmæssig retsakt, skal den ikke fremsendes til de nationale parlamenter efter protokol nr. 2 til traktaterne med henblik på vurdering af overholdelsen af nærhedsprincippet.
            
            
               •Proportionalitetsprincippet
            
            
               Forslaget er i overensstemmelse med proportionalitetsprincippet. Afgiftslempelsen går ikke videre, end hvad der er nødvendigt for at nå det pågældende mål.
            
            
               •Reguleringsmiddel/reguleringsform
            
            
               Foreslået instrument: Rådets gennemførelsesafgørelse.
            
            
               Artikel 19 i direktiv 2003/96 åbner kun mulighed for denne type bestemmelse.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               Foranstaltningen kræver ikke en evaluering af eksisterende lovgivning.
            
            
               •Høring af interesserede parter
            
            
               Forslaget består i at indrømme en afgiftsnedsættelse, der kun gælder for Frankrig.
            
            
               •Ekspertbistand
            
            
               Der er ikke blevet anvendt ekstern ekspertbistand.
            
            
               •Konsekvensanalyse
            
            
               Der er ikke foretaget nogen konsekvensanalyse.
            
            
               •Grundlæggende rettigheder 
            
         
         
            
               Forslaget har ingen indvirkning på grundlæggende rettigheder.
            
            
               4.VIRKNINGER FOR BUDGETTET
            
            
               Foranstaltningen indebærer ingen finansiel eller administrativ byrde for EU. Forslaget har derfor ingen konsekvenser for EU-budgettet.
            
            
               5.ANDRE FORHOLD
            
            
               Planer for gennemførelsen og foranstaltninger til overvågning, evaluering og rapportering 
            
            
               Der er ikke behov for en gennemførelsesplan. Forslaget vedrører en tilladelse til en afgiftslempelse til en enkelt medlemsstat, som denne selv har anmodet om. Den gives for en begrænset periode på seks år. Afgiftssatsen, der vil blive anvendt, overstiger den minimumsafgiftssats, der er fastsat i energibeskatningsdirektivet. Foranstaltningen kan evalueres, hvis der anmodes om en fornyelse, efter at seksårsperioden er udløbet.
            
            
               •Resumé af den foreslåede foranstaltning
            
            
               Kommissionen foreslår, at der gives tilladelse til en afgiftsnedsættelse på 10 EUR pr. 1 000 l indtil den 31. december 2024 for derved at give Frankrig mulighed for at anvende en reduceret afgiftssats på blyfri benzin, der anvendes som brændstof og overgår til frit forbrug på Korsika.
            
            
               2019/0004 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                  1
               , særlig artikel 19, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Rådets afgørelse 2007/880/EF
                  2
                og Rådets gennemførelsesafgørelse 2013/192/EU 
                  3
                fik Frankrig tilladelse til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF.
            
            
               (2)Ved brev af 26. september 2018 anmodede de franske myndigheder om tilladelse til at anvende en nedsat afgiftssats på blyfri benzin, der anvendes som brændstof, gennem videreførelse af en ordning, der blev indført ved afgørelse 2007/880/EF og gennemførelsesafgørelse 2013/192/EU. Nedsættelsen beløber sig til 1 EUR pr. hektoliter. Der anmodes om en tilladelse, der dækker perioden fra den 1. januar 2019 til den 31. december 2024. På Korsika indebærer levering af blyfri benzin til tankstationerne mærkbart højere omkostninger end på det franske fastland, og den endelige pris er mere end 0,10 EUR højere pr. hl end på fastlandet.
            
            
               (3)Ved at nedsætte den afgift på blyfri benzin, som forbrugerne på Korsika skal betale, bliver disse forbrugere i højere grad stillet lige med forbrugerne på det franske fastland. Foranstaltningen har således et regional- og samhørighedspolitisk sigte.
            
         
         
            
               (4)Afgiftsnedsættelsen overstiger ikke, hvad der er nødvendigt for at tage hensyn til de ekstra transport- og distributionsomkostninger, som forbrugerne på Korsika må bære.
            
            
               (5)Det endelige afgiftsniveau overholder de i direktiv 2003/96/EF fastsatte mindstesatser, der i øjeblikket udgør 359 EUR/1 000 liter (dvs. 35,90 EUR/hektoliter).
            
            
               (6)De pågældende departementers fjerne beliggenhed på en ø og den beskedne nedsættelse af afgiftssatsen, som i øvrigt er meget højere end det minimum, der er foreskrevet ved direktiv 2003/96/EF, vil ikke medføre rejsevirksomhed specielt med henblik på køb af brændstof.
            
            
               (7)Foranstaltningen kan derfor godtages ud fra hensynet til et velfungerende indre marked og behovet for at sikre loyal konkurrence, og den er ikke uforenelig med Unionens sundheds-, miljø-, energi- og transportpolitik.
            
            
               (8)Følgelig bør det, jf. artikel 19, stk. 2, i direktiv 2003/96/EF, tillades Frankrig at anvende en nedsat afgiftssats på blyfri benzin, der benyttes som brændstof og overgår til frit forbrug på Korsika, indtil den 31. december 2024.
            
            
               (9)Det følger af artikel 19, stk. 2, i direktiv 2003/96/EF, at hver tilladelse, der gives i henhold til den artikel, skal være strengt tidsbegrænset.
            
            
               (10)For at give de berørte regioner en tilstrækkelig grad af sikkerhed bør tilladelsen indrømmes for en periode på seks år. For imidlertid ikke at underminere den fremtidige udvikling af de eksisterende lovgivningsmæssige rammer vil det være hensigtsmæssigt at fastslå, at hvis Rådet med henvisning til traktatens artikel 113 indfører et ændret generelt system for beskatning af energiprodukter, som denne tilladelse ikke vil være tilpasset til, skal denne afgørelse ophøre med at gælde på den dato, hvor reglerne for dette ændrede system træder i kraft.
            
            
               (11)Det bør sikres, at Frankrig kan anvende den specifikke nedsættelse, som denne afgørelse relaterer til, gnidningsløst i forhold til den lovgivning, der i medfør af gennemførelsesafgørelse 2013/192/EU var gældende før den 1. januar 2019. Tilladelsen bør derfor gives med virkning fra den 1. januar 2019.
            
            
               (12)Denne afgørelse har ingen indflydelse på anvendelsen af Unionens regler vedrørende statsstøtte —
            
            
               VEDTAGET DENNE AFGØRELSE: 
            
            
               Artikel 1
            
            
               Frankrig gives tilladelse til at anvende en nedsættelse af afgiftssatsen på maksimalt 1 EUR pr. hektoliter på blyfri benzin, der benyttes som brændstof og overgår til frit forbrug i Korsika-departementerne.
            
            
               For at undgå overkompensation må nedsættelsen ikke være større end de ekstra transport-, lager- og distributionsomkostninger sammenholdt med det franske fastland.
            
            
               I forbindelse med nedsættelse af satsen skal forpligtelserne i direktiv 2003/96/EF, særlig minimumssatserne i artikel 7, overholdes.
            
            
               Artikel 2
            
            
               Denne afgørelse finder anvendelse fra den 1. januar 2019 og ophører den 31. december 2024.
            
            
               Hvis Rådet med henvisning til traktatens artikel 113 imidlertid indfører et ændret generelt system for beskatning af energiprodukter, som den tilladelse, der gives i denne afgørelses artikel 1, ikke vil være tilpasset til, ophører denne afgørelse dog med at gælde på den dato, hvor reglerne for dette ændrede system træder i kraft. 
            
            
               Artikel 3
            
            
               Denne afgørelse er rettet til Frankrig.
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 283 af 31.10.2003, s. 51.
               
               
                  
                     (2)
                  
                        Rådets beslutning 2007/880/EF af 20. december 2007 om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF (EUT L 346 af 29.12.2007, s. 15).
               
               
                  
                     (3)
                  
                        Rådets gennemførelsesafgørelse 2013/192/EU af 22. april 2013 om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF (EUT L 113 af 25.4.2013, s. 13).